CELEX: 32016R1952
Language: sk
Date: 2016-10-26
Title: Nariadenie Európskeho parlamentu a Rady (EÚ) 2016/1952 z 26. októbra 2016 o európskej štatistike cien zemného plynu a elektriny a o zrušení smernice 2008/92/ES (Text s významom pre EHP)

17.11.2016   
            
            
               SK
            
            
               Úradný vestník Európskej únie
            
            
               L 311/1
            
         NARIADENIE EURÓPSKEHO PARLAMENTU A RADY (EÚ) 2016/1952
   z 26. októbra 2016
   o európskej štatistike cien zemného plynu a elektriny a o zrušení smernice 2008/92/ES
   (Text s významom pre EHP)
   EURÓPSKY PARLAMENT A RADA EURÓPSKEJ ÚNIE
   so zreteľom na Zmluvu o fungovaní Európskej únie, a najmä na jej článok 338 ods. 1,
   so zreteľom na návrh Európskej komisie,
   po postúpení návrhu legislatívneho aktu národným parlamentom,
   konajúc v súlade s riadnym legislatívnym postupom (1),
   keďže:
   
               (1)
            
            
               Konkurencieschopnosť, udržateľnosť a bezpečnosť dodávok energie sú hlavnými cieľmi odolnej energetickej únie s výhľadovou politikou v oblasti zmeny klímy.
            
         
               (2)
            
            
               Kvalitné, porovnateľné, aktuálne, spoľahlivé a harmonizované údaje o cenách zemného plynu a elektriny účtovaných koncovým odberateľom sú potrebné na tvorbu politiky energetickej únie a na monitorovanie trhu s energiou v členských štátoch.
            
         
               (3)
            
            
               Cieľom tohto nariadenia je poskytovanie spoločného rámca pre európsku štatistiku, o ktoré sa môže oprieť politika v oblasti energetiky, ktorá je zameraná najmä na vytvorenie plne integrovaného vnútorného trhu s energiou pre odberateľov. V záujme zlepšenia integrácie trhu by sa mala dosiahnuť väčšia transparentnosť nákladov na energiu a cien energie, ako aj výšky verejnej podpory. Toto nariadenie si nevyžaduje žiadnu harmonizáciu štruktúry cien alebo poplatkov v členských štátoch.
            
         
               (4)
            
            
               Smernica Európskeho parlamentu a Rady 2008/92/ES (2) doteraz poskytuje spoločný rámec na tvorbu, zasielanie a zverejňovanie porovnateľnej štatistiky cien zemného plynu a elektriny účtovaných priemyselným odberateľom v Únii.
            
         
               (5)
            
            
               Zber údajov o cenách zemného plynu a elektriny účtovaných koncovým odberateľom v sektore domácností sa doteraz vykonával na základe dobrovoľnej dohody.
            
         
               (6)
            
            
               So zvyšujúcou sa komplexnosťou vnútorného trhu s energiou je čoraz ťažšie získať spoľahlivé a aktuálne údaje o cenách zemného plynu a elektriny, najmä za sektor domácností, keďže neexistuje právna povinnosť poskytovať takéto údaje.
            
         
               (7)
            
            
               Zber obidvoch druhov údajov by sa mal upraviť legislatívnym aktom, aby sa zaručila kvalita údajov o cenách vykazovaných za sektor domácností a za sektor mimo domácností.
            
         
               (8)
            
            
               Vo väčšine členských štátov sprístupňujú údaje o prenosových sústavách regulačné orgány v oblasti energetiky. Podstatne viac aktérov sa však zúčastňuje na zbere údajov o nákladoch na distribúciu a v niektorých členských štátoch sa vykazovanie údajov považuje za väčšiu výzvu. Vzhľadom na dôležitosť nákladov na distribúciu a požiadavku na transparentnosť v tejto oblasti by sa zber údajov o cenách zemného plynu a elektriny mal riadiť ustálenými postupmi v rámci Európskeho štatistického systému.
            
         
               (9)
            
            
               Systém spotrebiteľských pásiem, ktorý používa Komisia (Eurostat) vo svojich publikáciách v oblasti cien, by mal zabezpečiť transparentnosť trhu a rozsiahle zverejňovanie údajov o cenách, ktoré nemajú dôverný charakter, ako aj umožniť výpočet európskych agregátov.
            
         
               (10)
            
            
               Nariadenie Európskeho parlamentu a Rady (ES) č. 223/2009 (3) je referenčným rámcom pre európsku štatistiku. V uvedenom nariadení sa stanovuje, že zber štatistických údajov má byť v súlade so zásadami nestrannosti, transparentnosti, spoľahlivosti, objektivity, odbornej nezávislosti, nákladovej účinnosti a ochrany štatistickej dôvernosti.
            
         
               (11)
            
            
               Členské štáty by mali zbierať údaje o cenách zemného plynu a elektriny za použitia najvhodnejších zdrojov a metód na poskytnutie požadovaných informácií.
            
         
               (12)
            
            
               Údaje o cenách účtovaných koncovým odberateľom zemného plynu a elektriny by mali umožniť porovnania s cenami ostatných energetických komodít.
            
         
               (13)
            
            
               V rámci štandardného postupu vykazovania by sa mali poskytovať informácie týkajúce sa zberu údajov o cenách a o kvalite údajov.
            
         
               (14)
            
            
               Podrobné údaje o členení spotrebiteľských pásiem a ich príslušné podiely na trhu tvoria nevyhnutnú súčasť štatistiky cien zemného plynu a elektriny.
            
         
               (15)
            
            
               Analýzy cien možno vykonať len vtedy, ak členské štáty poskytnú kvalitnú oficiálnu štatistiku k jednotlivým komponentom a subkomponentom cien zemného plynu a elektriny. Revidovaná metodika pre podrobné členenie jednotlivých komponentov a subkomponentov cien zemného plynu a elektriny účtovaných koncovým odberateľom umožní analyzovať vplyv rôznych aspektov na konečné ceny.
            
         
               (16)
            
            
               Údaje o cenách a podmienkach predaja koncovým odberateľom a členenie počtu koncových odberateľov podľa spotreby v každom spotrebiteľskom pásme, ktoré sa vykazujú Komisii (Eurostatu), by mali obsahovať potrebné informácie, ktoré Komisii umožnia rozhodnúť o vhodných opatreniach alebo návrhoch týkajúcich sa politiky v oblasti energetiky.
            
         
               (17)
            
            
               Na zabezpečenie transparentnosti cien sú dôležité podrobné znalosti v oblasti daní, poplatkov a odvodov v jednotlivých členských štátoch. Uznala sa dôležitosť členenia údajov o sieťových nákladoch, daniach, poplatkoch a odvodoch.
            
         
               (18)
            
            
               Členské štáty, v ktorých spotreba zemného plynu predstavuje malý podiel konečnej energetickej spotreby v domácnostiach, by mali byť oslobodené od povinnosti poskytovať údaje o cenách zemného plynu za koncových odberateľov v domácnosti.
            
         
               (19)
            
            
               Komisia (Eurostat) by v záujme zlepšenia spoľahlivosti údajov mala spolu s členskými štátmi posúdiť a v prípade potreby zdokonaliť metodiku zberu a spracovania údajov presným spôsobom, v súlade s riadiacim rámcom pre štatistiku. Preto by sa mali pravidelne vypracúvať správy o kvalite a vykonávať hodnotenia kvality údajov o cenách.
            
         
               (20)
            
            
               Na základe odôvodnenej žiadosti členského štátu by mala byť Komisia oprávnená udeliť uvedenému členskému štátu výnimky z osobitných povinností, v prípade ktorých si uplatňovanie tohto nariadenia na vnútroštátny štatistický systém uvedeného členského štátu vyžaduje významné úpravy alebo by pravdepodobne spôsobilo významné dodatočné zaťaženie respondentov.
            
         
               (21)
            
            
               S cieľom zabezpečiť jednotné podmienky vykonávania tohto nariadenia, by sa mali na Komisiu preniesť vykonávacie právomoci, pokiaľ ide o formát a mechanizmy na zasielanie údajov, požiadavky na zabezpečenie technickej kvality so zreteľom na obsah štandardných správ o kvalite, ako aj udeľovanie výnimiek. Uvedené právomoci by sa mali vykonávať v súlade s nariadením Európskeho parlamentu a Rady (EÚ) č. 182/2011 (4).
            
         
               (22)
            
            
               Keďže cieľ tohto nariadenia, a to stanovenie spoločného právneho rámca pre systematickú tvorbu európskej štatistiky v oblasti cien zemného plynu a elektriny, nie je možné uspokojivo dosiahnuť na úrovni členských štátov, ale z dôvodov jeho rozsahu a dôsledkov ho možno lepšie dosiahnuť na úrovni Únie, môže Únia prijať opatrenia v súlade so zásadou subsidiarity podľa článku 5 Zmluvy o Európskej únii. V súlade so zásadou proporcionality podľa uvedeného článku toto nariadenie neprekračuje rámec nevyhnutný na dosiahnutie tohto cieľa.
            
         
               (23)
            
            
               Smernica 2008/92/ES by sa preto mala zrušiť.
            
         
               (24)
            
            
               Konzultovalo sa s Výborom pre Európsky štatistický systém,
            
         PRIJALI TOTO NARIADENIE:
   Článok 1
   Predmet úpravy
   Týmto nariadením sa stanovuje spoločný rámec na rozvoj, tvorbu a zverejňovanie porovnateľnej európskej štatistiky cien zemného plynu a elektriny pre domácnosti a koncových odberateľov mimo domácnosti v Únii.
   Článok 2
   Vymedzenie pojmov
   Na účely tohto nariadenia sa uplatňuje toto vymedzenie pojmov:
   
               1.
            
            
               Pojmy „závodní výrobcovia“, „konečná energetická spotreba“ a „domácnosť“ majú rovnaký význam, aký je pripisovaný týmto pojmom v prílohe A k nariadeniu Európskeho parlamentu a Rady (ES) č. 1099/2008 (5);
            
         
               2.
            
            
               Pojmy „prenos“, „distribúcia“, „odberateľ“, „koncový odberateľ“, „odberateľ elektriny v domácnosti“, „odberateľ elektriny mimo domácnosti“ a „dodávka“ majú rovnaký význam, aký je pripisovaný týmto pojmom v článku 2 smernice Európskeho parlamentu a Rady 2009/72/ES (6), ak sa používajú v súvislosti s elektrinou;
            
         
               3.
            
            
               Pojmy „preprava“, „distribúcia“, „dodávka“, „odberateľ“, „odberateľ plynu v domácnosti“, „odberateľ plynu mimo domácnosti“ a „koncový odberateľ“ majú rovnaký význam, aký je pripisovaný týmto pojmom v článku 2 smernice Európskeho parlamentu a Rady 2009/73/ES (7), ak sa používajú v súvislosti so zemným plynom;
            
         
               4.
            
            
               „sieťový komponent“ znamená kombináciu sieťových nákladov na prenos (prepravu) a distribúciu, ako je stanovené v bode 6 prílohy I a v bode 5 prílohy II.
            
         Článok 3
   Zdroje údajov
   Členské štáty zostavujú údaje o cenách zemného plynu a elektriny a ich komponentoch a subkomponentoch týkajúcich sa sieťových nákladov, daní, poplatkov a odvodov a údaje o objeme spotreby v súlade s prílohami I a II. Použije sa jeden alebo viac týchto zdrojov po zohľadnení zásady čo najmenšieho zaťaženia respondentov a administratívneho zjednodušenia:
   
               a)
            
            
               štatistické zisťovania;
            
         
               b)
            
            
               administratívne zdroje;
            
         
               c)
            
            
               iné zdroje, v prípade ktorých sa používajú metódy štatistického odhadovania.
            
         Článok 4
   Pôsobnosť
   1.   Členské štáty zabezpečujú, aby systém zberu a zostavovania údajov v súlade s prílohami I a II poskytoval mimoriadne kvalitné zrozumiteľné a porovnateľné údaje, ktoré reprezentatívne znázorňujú príslušné ceny a spotrebu zemného plynu a elektriny.
   2.   Členské štáty nie sú povinné zasielať údaje o cenách zemného plynu pre odberateľov plynu v domácnosti, ak spotreba zemného plynu v sektore domácností tvorí menej než 1,5 % celoštátnej konečnej energetickej spotreby v sektore domácností.
   3.   Aspoň každé tri roky Komisia (Eurostat) preskúma, ktoré členské štáty sú oslobodené od povinnosti zasielať údaje podľa odseku 2.
   Článok 5
   Zasielanie údajov
   1.   Členské štáty poskytujú Komisii (Eurostatu) údaje stanovené v prílohách I a II.
   2.   Komisia prijme vykonávacie akty, ktorými stanoví formát a mechanizmy na zasielanie údajov uvedených v prílohách I a II. Uvedené vykonávacie akty sa prijímajú v súlade s postupom preskúmania uvedeným v článku 10 ods. 2.
   3.   Členské štáty Komisii (Eurostatu) poskytujú štatistiky do troch mesiacov od skončenia príslušného referenčného obdobia.
   Článok 6
   Referenčné obdobia a periodicita zasielania
   1.   Referenčné obdobia v prípade údajov uvedených v prílohách I a II sú ročné (január až december) alebo polročné (január až jún a júl až december). Prvé referenčné obdobie začína v roku 2017.
   2.   Periodicita zasielania je:
   
               a)
            
            
               ročná (pre obdobie od januára do decembra) v prípade údajov uvedených v bode 6 písm. a) a v bode 7 prílohy I a v bodoch 5 písm. a) a 6 prílohy II;
            
         
               b)
            
            
               polročná (pre obdobia od januára do júna a od júla do decembra) v prípade údajov uvedených v bode 6 písm. b) prílohy I a v bode 5 písm. b) prílohy II.
            
         Článok 7
   Zabezpečenie kvality
   1.   Členské štáty zabezpečujú kvalitu údajov poskytovaných v súlade s týmto nariadením. Na tento účel sa uplatňujú štandardné kritériá kvality uvedené v článku 12 ods. 1 nariadenia (ES) č. 223/2009.
   2.   Členské štáty bezodkladne, v každom prípade najneskôr do jedného mesiaca, informujú Komisiu (Eurostat) o zmenách metodiky alebo iných zmenách, ktoré by mohli mať významný vplyv na štatistiku cien zemného plynu a elektriny.
   3.   Každé tri roky predkladajú členské štáty Komisii (Eurostat) štandardnú správu o kvalite týkajúcej sa údajov v súlade s kritériami kvality uvedenými v článku 12 ods. 1 nariadenia (ES) č. 223/2009. Uvedené správy obsahujú informácie o rozsahu a zbere údajov, kritériách pre výpočet, o metodike a použitých zdrojoch údajov, ako aj o všetkých ich zmenách.
   4.   Komisia (Eurostat) vyhodnotí kvalitu poskytovaných údajov a na základe uvedeného hodnotenia a analýzy správ o kvalite uvedených v odseku 3 vypracuje a zverejní správu o kvalite európskych štatistík, na ktoré sa vzťahuje toto nariadenie.
   5.   Komisia prijme vykonávacie akty, v ktorých ustanoví požiadavky na zabezpečenie technickej kvality so zreteľom na obsah štandardných správ o kvalite, ktoré sú uvedené v odseku 3 tohto článku. Uvedené vykonávacie akty sa prijímajú v súlade s postupom preskúmania uvedeným v článku 10 ods. 2.
   Článok 8
   Zverejňovanie
   Komisia (Eurostat) zverejňuje štatistiku cien zemného plynu a elektriny najneskôr do piatich mesiacov po skončení každého referenčného obdobia.
   Článok 9
   Výnimky
   1.   Komisia môže prostredníctvom vykonávacích aktov udeliť výnimky z osobitných povinností, v prípade ktorých si uplatňovanie tohto nariadenia na národný štatistický systém členského štátu vyžaduje významné úpravy alebo by pravdepodobne spôsobilo významné dodatočné zaťaženie respondentov. Uvedené vykonávacie akty sa prijímajú v súlade s postupom preskúmania uvedeným v článku 10 ods. 2.
   2.   Na účely odseku 1 predloží dotknutý členský štát Komisii riadne odôvodnenú žiadosť do 8. augusta 2017.
   3.   Výnimky udelené podľa odseku 1 zostávajú platné na čo možno najkratšie obdobie, avšak v žiadnom prípade nie dlhšie než tri roky.
   4.   Členský štát, ktorému sa podľa odseku 1 udelila výnimka, počas obdobia trvania výnimky uplatňuje príslušné ustanovenia smernice 2008/92/ES.
   Článok 10
   Postup výboru
   1.   Komisii pomáha Výbor pre Európsky štatistický systém zriadený nariadením (ES) č. 223/2009. Uvedený výbor je výborom v zmysle nariadenia (EÚ) č. 182/2011.
   2.   Ak sa odkazuje na tento odsek, uplatňuje sa článok 5 nariadenia (EÚ) č. 182/2011.
   Článok 11
   Zrušenie smernice 2008/92/ES
   1.   Smernica 2008/92/ES sa zrušuje s účinnosťou od 1. marca 2017.
   2.   Bez toho, aby bol dotknutý odsek 1 tohto článku, smernica 2008/92/ES sa naďalej uplatňuje za podmienok ustanovených v článku 9 tohto nariadenia.
   3.   Odkazy na zrušenú smernicu sa považujú za odkazy na toto nariadenie.
   Článok 12
   Nadobudnutie účinnosti
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Štrasburgu 26. októbra 2016
      
         
            Za Európsky parlament
         
         
            predseda
         
         M. SCHULZ
      
      
         
            Za Radu
         
         
            predseda
         
         I. LESAY
      
   
   
      (1)  Pozícia Európskeho parlamentu z 13. septembra 2016 (zatiaľ neuverejnená v úradnom vestníku) a rozhodnutie Rady z 13. októbra 2016.
   
      (2)  Smernica Európskeho parlamentu a Rady 2008/92/ES z 22. októbra 2008 o postupe Spoločenstva na zlepšenie transparentnosti cien plynu a elektrickej energie účtovaných priemyselným koncovým odberateľom (Ú. v. EÚ L 298, 7.11.2008, s. 9).
   
      (3)  Nariadenie Európskeho parlamentu a Rady (ES) č. 223/2009 z 11. marca 2009 o európskej štatistike a o zrušení nariadenia (ES, Euratom) č. 1101/2008 o prenose dôverných štatistických údajov Štatistickému úradu Európskych spoločenstiev, nariadenia Rady (ES) č. 322/97 o štatistike Spoločenstva a rozhodnutia Rady 89/382/EHS, Euratom o založení Výboru pre štatistické programy Európskych spoločenstiev (Ú. v. EÚ L 87, 31.3.2009, s. 164).
   
      (4)  Nariadenie Európskeho parlamentu a Rady (EÚ) č. 182/2011 zo 16. februára 2011, ktorým sa ustanovujú pravidlá a všeobecné zásady mechanizmu, na základe ktorého členské štáty kontrolujú vykonávanie vykonávacích právomocí Komisie (Ú. v. EÚ L 55, 28.2.2011, s. 13).
   
      (5)  Nariadenie Európskeho parlamentu a Rady (ES) č. 1099/2008 z 22. októbra 2008 o energetickej štatistike (Ú. v. EÚ L 304, 14.11.2008, s. 1).
   
      (6)  Smernica Európskeho parlamentu a Rady 2009/72/ES z 13. júla 2009 o spoločných pravidlách pre vnútorný trh s elektrinou, ktorou sa zrušuje smernica 2003/54/ES (Ú. v. EÚ L 211, 14.8.2009, s. 55).
   
      (7)  Smernica Európskeho parlamentu a Rady 2009/73/ES z 13. júla 2009 o spoločných pravidlách pre vnútorný trh so zemným plynom, ktorou sa zrušuje smernica 2003/55/ES (Ú. v. EÚ L 211, 14.8.2009, s. 94).
   
      PRÍLOHA I
      
         CENY ZEMNÉHO PLYNU
      
      V tejto prílohe sa stanovuje metodika zberu a zostavovania štatistických údajov o cenách zemného plynu pre odberateľov plynu v domácnosti a koncových odberateľov plynu mimo domácnosti.
      1.   Ceny
      Ceny sú ceny účtované odberateľom plynu v domácnosti a koncovým odberateľom plynu mimo domácnosti, ktorí nakupujú zemný plyn distribuovaný potrubím na vlastnú potrebu.
      2.   Zemný plyn
      Zemný plyn obsahuje zemný plyn a iné plynné palivá zmiešané so zemným plynom v prepravnej a distribučnej sieti, patrí sem napr. bioplyn. Vylúčené sú ostatné plynné palivá, ktoré sú distribuované prostredníctvom špecializovaných sietí a pritom sa nezmiešavajú so zemným plynom (napr. plynárenský plyn, koksárenský plyn, vysokopecný plyn a bioplyn).
      3.   Spravodajské jednotky
      Údaje zahŕňajú všetkých odberateľov plynu v domácnosti a koncových odberateľov plynu mimo domácnosti, vylúčení sú však odberatelia, ktorí používajú zemný plyn len na:
      
                  —
               
               
                  výrobu elektriny v elektrárňach alebo v zariadeniach kombinovanej výroby tepla a elektriny alebo
               
            
                  —
               
               
                  neenergetické účely (napr. na použitie v chemickom priemysle).
               
            4.   Merné jednotky
      Ceny sú vnútroštátne priemerné ceny účtované odberateľom plynu v domácnosti a koncovým odberateľom plynu mimo domácnosti.
      Ceny sa vyjadrujú v národnej mene za gigajoul (GJ). Jednotka spotrebovanej energie sa meria na základe spalného tepla (GCV – gross calorific value).
      Ceny sa vážia podľa trhového podielu podnikov dodávajúcich zemný plyn za každé spotrebiteľské pásmo. Ak nie je možné vypočítať vážené priemerné ceny, môže sa uviesť aritmetický priemer cien. Údaje sa v každom prípade musia vzťahovať na reprezentatívny podiel vnútroštátneho trhu.
      5.   Spotrebiteľské pásma
      Ceny sú založené na systéme štandardnej ročnej spotreby zemného plynu spotrebiteľských pásiem.
      
                  a)
               
               
                  Odberatelia plynu v domácnosti sa zaraďujú do týchto pásiem:
                  
                              Spotrebiteľské pásmo
                           
                           
                              Ročná spotreba zemného plynu (GJ)
                           
                        
                               
                           
                           
                              Minimum
                           
                           
                              Maximum
                           
                        
                              Pásmo D1
                           
                           
                               
                           
                           
                              < 20 
                           
                        
                              Pásmo D2
                           
                           
                              ≥ 20 
                           
                           
                              < 200 
                           
                        
                              Pásmo D3
                           
                           
                              ≥ 200 
                           
                           
                               
                           
                        
            
                  b)
               
               
                  Koncoví odberatelia plynu mimo domácnosti sa zaraďujú do týchto pásiem:
                  
                              Spotrebiteľské pásmo
                           
                           
                              Ročná spotreba zemného plynu (GJ)
                           
                        
                               
                           
                           
                              Minimum
                           
                           
                              Maximum
                           
                        
                              Pásmo I1
                           
                           
                               
                           
                           
                              < 1 000 
                           
                        
                              Pásmo I2
                           
                           
                              ≥ 1 000 
                           
                           
                              < 10 000 
                           
                        
                              Pásmo I3
                           
                           
                              ≥ 10 000 
                           
                           
                              < 100 000 
                           
                        
                              Pásmo I4
                           
                           
                              ≥ 100 000 
                           
                           
                              < 1 000 000 
                           
                        
                              Pásmo I5
                           
                           
                              ≥ 1 000 000 
                           
                           
                              < 4 000 000 
                           
                        
                              Pásmo I6
                           
                           
                              ≥ 4 000 000 
                           
                           
                               
                           
                        
            6.   Úroveň podrobnosti
      Ceny zahŕňajú všetky platené poplatky: sieťové poplatky a poplatky za spotrebovanú energiu po odpočítaní všetkých rabatov alebo prémií a všetky iné poplatky (napr. prenájom merača, stále poplatky). Vylúčené sú poplatky za počiatočné zapojenie.
      Podrobné údaje sa vykazujú podľa ďalej uvedenej špecifikácie.
      a)   Úroveň podrobnosti požadovaná v prípade komponentov a subkomponentov
      Ceny sa majú ďalej rozdeliť na tri hlavné komponenty a na jednotlivé subkomponenty.
      Cenu zemného plynu pre koncových odberateľov podľa spotrebiteľského pásma tvorí súčet troch hlavných komponentov: komponent „energia a dodávka“, komponent „sieť“ (prepravná a distribučná) a komponent zahŕňajúci dane, poplatky a odvody.
      
                  Komponent a subkomponent
               
               
                  Popis
               
            
                  Energia a dodávka
               
               
                  Tento komponent zahŕňa komoditnú cenu zemného plynu, ktorú platí dodávateľ, alebo cenu zemného plynu v mieste vstupu do prepravnej siete, a prípadne tieto náklady koncových odberateľov: náklady na skladovanie a náklady súvisiace s predajom zemného plynu koncovým odberateľom.
               
            
                  Sieť
               
               
                  Sieťové poplatky zahŕňajú tieto náklady koncových odberateľov: sadzby za prepravu a distribúciu, straty pri preprave a distribúcii, sieťové náklady, náklady v súvislosti s pozáručným servisom, náklady na prevádzku systému a náklady v súvislosti s prenájmom merača a meraním spotreby.
               
            
                  Subkomponent
               
               
                  Komponent „sieť“ je rozdelený na sieťové náklady koncových odberateľov na prepravu a distribúciu.
               
            
                  
                              1.
                           
                           
                              Priemerný relatívny podiel nákladov na prepravu pre odberateľov v domácnosti a priemerný relatívny podiel nákladov na prepravu pre koncových odberateľov mimo domácnosti vyjadrený ako percentuálny podiel celkových sieťových nákladov.
                           
                        
            
                  
                              2.
                           
                           
                              Priemerný relatívny podiel nákladov na distribúciu pre odberateľov v domácnosti a priemerný relatívny podiel nákladov na distribúciu pre koncových odberateľov mimo domácnosti vyjadrený ako percentuálny podiel celkových sieťových nákladov.
                           
                        
            
                  Dane, poplatky a odvody
               
               
                  Tento komponent tvorí súčet všetkých ďalej uvedených subkomponentov (daní, poplatkov a odvodov).
               
            
                  Subkomponent
               
               
                  Nasledujúce subkomponenty sa vykazujú zvlášť za každé spotrebiteľské pásmo vymedzené v bode 5.
               
            
                  
                              1.
                           
                           
                              Daň z pridanej hodnoty vymedzená v smernici Rady 2006/112/ES (1).
                           
                        
            
                  
                              2.
                           
                           
                              Dane, poplatky alebo odvody vzťahujúce sa na podporu obnoviteľných zdrojov energie, energetickej účinnosti a kombinovanej výroby tepla a elektriny.
                           
                        
            
                   
               
               
                  
                              3.
                           
                           
                              Dane, poplatky alebo odvody týkajúce sa strategických zásob, kapacitných platieb a energetickej bezpečnosti; dane za distribúciu zemného plynu; uviaznuté náklady a odvody týkajúce sa financovania regulačných orgánov v oblasti energetiky alebo trhu a prevádzkovateľov sietí.
                           
                        
            
                  
                              4.
                           
                           
                              Dane, poplatky alebo odvody týkajúce sa kvality ovzdušia a iných environmentálnych účelov; dane z emisií CO2 alebo iných skleníkových plynov.
                           
                        
            
                  
                              5.
                           
                           
                              Všetky ostatné dane, poplatky alebo odvody, ktoré nepatria do žiadnej z predchádzajúcich štyroch kategórií: podpora na diaľkové vykurovanie; miestne alebo regionálne fiškálne poplatky; kompenzácie pre ostrovy; koncesionárske poplatky vzťahujúce sa na licencie a poplatky za využívanie pôdy a verejného alebo súkromného majetku na účely sietí alebo iných zariadení.
                           
                        
            b)   Úroveň podrobnosti podľa daňového zaťaženia
      Údaje o cenách sa členia na tieto tri úrovne:
      
                  Úroveň
               
               
                  Popis
               
            
                  Ceny bez všetkých daní, poplatkov a odvodov
               
               
                  Táto cena zahŕňa len komponent „energia a dodávka“ a komponent „sieť“.
               
            
                  Ceny bez dane z pridanej hodnoty (DPH) a ostatných daní s nárokom na odpočet
               
               
                  Táto úroveň cien zahŕňa komponent „energia a dodávka“, komponent „sieť“ a dane, poplatky a odvody, ktoré sa pre koncových odberateľov mimo domácnosti považujú za dane bez nároku na odpočet. V prípade odberateľov v domácnosti táto úroveň cien zahŕňa komponenty „energia“ a „sieť“ a dane, poplatky a odvody, ale nie DPH.
               
            
                  Ceny vrátane všetkých daní
               
               
                  Táto úroveň cien zahŕňa komponent „energia a dodávka“, komponent „sieť“ a všetky dane, poplatky a odvody s nárokom na odpočet a bez nároku na odpočet vrátane DPH.
               
            7.   Objemy spotreby
      Členské štáty musia zasielať informácie o relatívnom podiele zemného plynu v každom spotrebiteľskom pásme na základe celkového objemu, na ktorý sa vzťahujú ceny.
      Ročné objemy spotreby za každé spotrebiteľské pásmo sa vykazujú raz ročne súčasne s údajmi o cenách za druhý polrok.
      Údaje nesmú byť staršie ako dva roky.
      
         (1)  Smernica Rady 2006/112/ES z 28. novembra 2006 o spoločnom systéme dane z pridanej hodnoty (Ú. v. EÚ L 347, 11.12.2006, s. 1).
   
   
      PRÍLOHA II
      
         CENY ELEKTRINY
      
      V tejto prílohe sa stanovuje metodika zberu a zostavovania štatistických údajov o cenách elektriny pre odberateľov elektriny v domácnosti a koncových odberateľov elektriny mimo domácnosti.
      1.   Ceny
      Ceny sú ceny účtované odberateľom elektriny v domácnosti a koncovým odberateľom elektriny mimo domácnosti, ktorí nakupujú elektrinu na vlastnú potrebu.
      2.   Spravodajské jednotky
      Údaje zahŕňajú všetkých odberateľov elektriny v domácnosti a koncových odberateľov elektriny mimo domácnosti, spravodajská povinnosť sa však nevzťahuje na elektrinu vyrobenú a následne spotrebovanú závodnými výrobcami.
      3.   Merné jednotky
      Ceny sú vnútroštátne priemerné ceny účtované odberateľom elektriny v domácnosti a koncovým odberateľom elektriny mimo domácnosti.
      Ceny sa vyjadrujú v národnej mene za kilowatthodinu (kWh).
      Ceny sa vážia podľa trhového podielu podnikov dodávajúcich elektrinu za každé spotrebiteľské pásmo. Ak nie je možné vypočítať vážené priemerné ceny, môže sa uviesť aritmetický priemer cien. Údaje sa v každom prípade musia vzťahovať na reprezentatívny podiel vnútroštátneho trhu.
      4.   Spotrebiteľské pásma
      Ceny sú založené na systéme štandardnej ročnej spotreby elektriny spotrebiteľských pásiem.
      
                  a)
               
               
                  Odberatelia elektriny v domácnosti sa zaraďujú do týchto pásiem:
                  
                              Spotrebiteľské pásmo
                           
                           
                              Ročná spotreba elektriny (kWh)
                           
                        
                              Minimum
                           
                           
                              Maximum
                           
                        
                              Pásmo DA
                           
                           
                               
                           
                           
                              < 1 000 
                           
                        
                              Pásmo DB
                           
                           
                              ≥ 1 000 
                           
                           
                              < 2 500 
                           
                        
                              Pásmo DC
                           
                           
                              ≥ 2 500 
                           
                           
                              < 5 000 
                           
                        
                              Pásmo DD
                           
                           
                              ≥ 5 000 
                           
                           
                              < 15 000 
                           
                        
                              Pásmo DE
                           
                           
                              ≥ 15 000 
                           
                           
                               
                           
                        
            
                  b)
               
               
                  Koncoví odberatelia elektriny mimo domácnosti sa zaraďujú do týchto pásiem:
                  
                              Spotrebiteľské pásmo
                           
                           
                              Ročná spotreba elektriny (MWh)
                           
                        
                              Minimum
                           
                           
                              Maximum
                           
                        
                              Pásmo IA
                           
                           
                               
                           
                           
                              < 20 
                           
                        
                              Pásmo IB
                           
                           
                              ≥ 20 
                           
                           
                              < 500 
                           
                        
                              Pásmo IC
                           
                           
                              ≥ 500 
                           
                           
                              < 2 000 
                           
                        
                              Pásmo ID
                           
                           
                              ≥ 2 000 
                           
                           
                              < 20 000 
                           
                        
                              Pásmo IE
                           
                           
                              ≥ 20 000 
                           
                           
                              < 70 000 
                           
                        
                              Pásmo IF
                           
                           
                              ≥ 70 000 
                           
                           
                              < 150 000 
                           
                        
                              Pásmo IG
                           
                           
                              ≥ 150 000 
                           
                           
                               
                           
                        
            5.   Úroveň podrobnosti
      Ceny zahŕňajú všetky platené poplatky: sieťové poplatky a poplatky za spotrebovanú energiu po odpočítaní všetkých rabatov alebo prémií a všetky iné poplatky (napr. prenájom merača, stále poplatky). Vylúčené sú poplatky za počiatočné zapojenie.
      Podrobné údaje sa vykazujú podľa ďalej uvedenej špecifikácie.
      a)   Úroveň podrobnosti požadovaná v prípade komponentov a subkomponentov
      Ceny sa majú ďalej rozdeliť na tri hlavné komponenty a na jednotlivé subkomponenty.
      Cenu elektriny pre koncových odberateľov podľa spotrebiteľského pásma tvorí súčet troch hlavných komponentov: komponent „energia a dodávka“, komponent „sieť“ (prenosová a distribučná) a komponent zahŕňajúci dane, poplatky a odvody.
      
                  Komponent a
                  subkomponent
               
               
                  Popis
               
            
                  Energia a dodávka
               
               
                  Tento komponent zahŕňa tieto náklady koncových odberateľov: výroba, akumulácia, vyrovnávacia energia, náklady na dodanú energiu, služby zákazníkom, riadenie pozáručného servisu a iné náklady na dodávku.
               
            
                  Sieť
               
               
                  Sieťové poplatky zahŕňajú tieto náklady koncových odberateľov: sadzby za prenos a distribúciu, straty pri prenose a distribúcii, sieťové náklady, náklady v súvislosti s pozáručným servisom, náklady na prevádzku systému a náklady v súvislosti s prenájmom merača a meraním spotreby.
               
            
                  Subkomponent
               
               
                  Komponent „sieť“ je rozdelený na sieťové náklady koncového odberateľa na prenos a distribúciu:
               
            
                   
               
               
                  
                              1.
                           
                           
                              Priemerný relatívny podiel nákladov na prenos pre odberateľov v domácnosti a priemerný relatívny podiel nákladov na prenos pre koncových odberateľov mimo domácnosti vyjadrený ako percentuálny podiel celkových sieťových nákladov.
                           
                        
            
                  
                              2.
                           
                           
                              Priemerný relatívny podiel nákladov na distribúciu pre odberateľov v domácnosti a priemerný relatívny podiel nákladov na distribúciu pre koncových odberateľov mimo domácnosti vyjadrený ako percentuálny podiel celkových sieťových nákladov.
                           
                        
            
                  Dane, poplatky a odvody
               
               
                  Tento komponent tvorí súčet všetkých ďalej uvedených subkomponentov (daní, poplatkov a odvodov).
               
            
                  Subkomponent
               
               
                  Nasledujúce subkomponenty sa vykazujú zvlášť za každé spotrebiteľské pásmo vymedzené v bode 4.
               
            
                   
               
               
                  
                              1.
                           
                           
                              Daň z pridanej hodnoty v zmysle smernice 2006/112/ES.
                           
                        
            
                  
                              2.
                           
                           
                              Dane, poplatky alebo odvody vzťahujúce sa na podporu obnoviteľných zdrojov energie, energetickej účinnosti a kombinovanej výroby tepla a elektriny.
                           
                        
            
                  
                              3.
                           
                           
                              Dane, poplatky alebo odvody týkajúce sa kapacitných platieb a energetickej bezpečnosti a primeranosti výroby elektriny; dane z reštrukturalizácie uhoľného priemyslu; dane za distribúciu elektriny; uviaznuté náklady a odvody týkajúce sa financovania regulačných orgánov v oblasti energetiky alebo trhu a prevádzkovateľov sústavy.
                           
                        
            
                  
                              4.
                           
                           
                              Dane, poplatky alebo odvody týkajúce sa kvality ovzdušia a iných environmentálnych účelov; dane z emisií CO2 alebo iných skleníkových plynov.
                           
                        
            
                  
                              5.
                           
                           
                              Dane, poplatky alebo odvody týkajúce sa jadrového sektora vrátane vyraďovania jadrových zariadení z prevádzky, ich kontrol a poplatkov súvisiacich s jadrovými zariadeniami.
                           
                        
            
                  
                              6.
                           
                           
                              Všetky ostatné dane, poplatky alebo odvody, ktoré nepatria do žiadnej z predchádzajúcich piatich kategórií: podpora na diaľkové vykurovanie; miestne alebo regionálne fiškálne poplatky; kompenzácie pre ostrovy; koncesionárske poplatky vzťahujúce sa na licencie a poplatky za využívanie pôdy a verejného alebo súkromného majetku na účely sietí alebo iných zariadení.
                           
                        
            b)   Úroveň podrobnosti podľa daňového zaťaženia
      Ceny sa členia na tieto tri úrovne:
      
                  Úroveň
               
               
                  Popis
               
            
                  Ceny bez všetkých daní, poplatkov a odvodov
               
               
                  Táto cena zahŕňa len komponent „energia a dodávka“ a komponent „sieť“.
               
            
                  Ceny bez dane z pridanej hodnoty (DPH) a ostatných daní s nárokom na odpočet
               
               
                  Táto úroveň cien zahŕňa komponent „energia a dodávka“, komponent „sieť“ a dane, poplatky a odvody, ktoré sa pre koncových odberateľov mimo domácnosti považujú za dane bez nároku na odpočet. V prípade odberateľov v domácnosti táto úroveň cien zahŕňa komponenty „energia“ a „sieť“ a dane, poplatky a odvody, ale nie DPH.
               
            
                  Ceny vrátane všetkých daní
               
               
                  Táto úroveň cien zahŕňa komponent „energia a dodávka“, komponent „sieť“ a všetky dane, poplatky a odvody s nárokom na odpočet a bez nároku na odpočet vrátane DPH.
               
            6.   Objemy spotreby
      Členské štáty musia zasielať informácie o relatívnom podiele elektriny v každom spotrebiteľskom pásme na základe celkového objemu, na ktorý sa vzťahujú ceny.
      Ročné objemy spotreby za každé spotrebiteľské pásmo sa vykazujú raz ročne spolu s údajmi o cenách za druhý polrok.
      Údaje nesmú byť staršie ako dva roky.